  Майя Бывальцева 26-тӥ шуркынмонэ Яр каргуртын Удмуртиысь йӧскалык политикая азьвыл министрлы Владимир Завалинлы буре ваён пул усьтӥзы. Со сярысь «Мынам Удмуртие» телерадиокомпани ивортӥз. Буре ваён пулэз Яр ёрос администрацилэн юртэз борды юнматӥзы. 1998-2001 аръёсы Владимир Завалин ёрослэн тӧроез вал. Ӟеч ужамзэ синйылтыса, сое элькунысь йӧскалык политикая министре юнматӥзы. Удмуртиын пӧртэм калыкъёслэсь кусыпъёссэс радъян, юнматон удысын 2013-тӥ арын улонысь кошкытозяз тыршиз. Владимир Николаевич Удмуртиысь кун кылъёс но элькунысь мукет калыкъёслэн кылъёссы сярысь катэз кылдытон уже мыло-кыдо пыриськиз. Со дыръя Ижкарын Калыкъёслэсь эшъяськон юртсэс усьтӥзы. Выль ужъюрт Удмуртиысь трос йӧскалык огазеяськонъёслы лулчеберетсэс азинтон ласянь ужзэс азинтыны умой луонлыкъёс сётӥз. Буре ваён ужрадэ Владимир Завалинлэн ӵыжы-выжыосыз, йӧскалык политикая министрлэн воштӥсез Александр Филатов, «Удмурт Кенеш» огазеяськонлэн тӧроезлэн воштӥсьёсыз Владимир Байметов но Елена Ленцова, Удмуртиысь Калыкъёслэн эшъяськон юртсылэн кивалтӥсезлэн воштӥсез Татьяна Фёдорова, Яр ёросысь кивалтӥсьёс пыриськизы.  Владимир Николаевич Завалин вордскиз Яр ёросысь Лэзя гуртын. Ижысь гурт возёсъя институтын агрономлы дышетскыса, «Россия» возёсэ берытскиз. Армиын службазэ ортчемез бере комсомол, парти ласянь азинскыны кутскиз. 1988-1998 аръёсы «Новая жизнь» колхозлэн тӧроез вал, собере куинь ар Яр ёросэн кивалтӥз. 2001-2013 аръёсы – Удмуртиысь йӧскалык политикая министр. Пусъемын Удмуртилэн но Россиысь Улосвылъёсты азинтонъя министерстволэн данъян грамотаосынызы, «Заслуженный работник государственной и муниципальной службы» дано ним сётэмын Тодэ вайытом, нунал азьвыл Эгра ёросын удмурт этнографлы Зинаида Никитиналы буре ваён пул усьтӥзы. Нош оглом ар ӵоже элькунын 10 нимо-дано удмуртъёслы буре ваён пулъёс усьтӥзы. Тегъёс: Мерлык Яр Удмуртия йӧскалыкполитикаяминистерство буреваён  